DA Den Europæiske Unions Tidende CE 88/392

(2004/C 88 E/0398)

SKRIFTLIG FORESPØRGSEL E-2227/03

af Michael Cashman (PSE) til Kommissionen

(2. juli 2003)

Om: Menneskerettigheder i Vestsahara

Sahara-sektionen af den ikke-statslige menneskerettighedsorganisation »Forum for Truth and Justice« blev som bekendt opløst af domstolen i Layounne den 18. juni 2003. Kan Kommissionen derfor oplyse, hvad EU gør for at beskytte menneskerettighederne i Vestsahara?

Kommissionen ved uden tvivl, at dette ikke er det første forsøg på at indskrænke Sahrawi-folkets menneskerettigheder, og mener den ikke, at det er vigtigt, at de, der kæmper for at beskytte menneskerettighederne, selv bør beskyttes og have lov til at udføre deres arbejde?

Svar afgivet på Kommissionens vegne af Christopher Patten

(29. juli 2003)

Kommissionen er enig med det ærede medlem i at det er yderst vigtigt at menneskerettighedsforkæmpernes handlefrihed nyder beskyttelse som fastsat i internationale ordninger.

Kommissionen er bekendt med at Sahara-afdelingen af organisationen »Forum for Truth and Justice« er blevet opløst, og at der til stadighed er rygter om at aktivister fra civilsamfundsorganisationerne i Vestsahara er udsat for chikane og trusler. Hvad denne særlige sag angår, forstår Kommissionen at forsvarsadvokaterne har meddelt at de agter at appellere den dom der blev afsat i Layounne den 18. juni 2003. Kommissionen følger sagen nøje.

Forholdet mellem Marokko og EU bygger på en associeringsaftale, og menneskerettighedsanliggender og sager vedrørende Vestsahara behandles bl.a. som led i den politiske dialog (jf. artikel 2) på møderne i associeringsrådet og -udvalgene.

Kommissionen offentliggjorde den 22. maj 2003 en meddelelse (1) med det formål at styrke EU's aktioner for menneskerettigheder og demokratisering med partnere i Middelhavsområdet på basis af den dialog og det samarbejde der er etableret i EU's associeringsaftaler med middelhavslandene.

Kommissionen gør heri rede for retningslinjerne for udnyttelsen af de ordninger som EU og partnerne omkring Middelhavet kan gøre brug af for at realisere deres fælles målsætning, dvs. at fremme demokratiet og beskytte menneskerettighederne og de grundlæggende frihedsrettigheder. Meddelelsen indeholder 10 konkrete anbefalinger til forbedring af dialogen mellem EU og partnerlandene og EU's finansielle samarbejde på menneskerettighedsområdet. Flere af anbefalingerne tager udgangspunkt i den vigtige rolle som civilsamfundsorganisationerne spiller i arbejdet på at fremme og beskytte menneskerettighederne, og behovet for at iværksætte et konstruktivt samarbejde med partnerne for på denne måde at sikre civilsamfundsorganisationernes handlefrihed i overensstemmelse med de internationale ordninger. Realisering af målsætningerne i meddelelsen indebærer større komplementaritet på tre områder: mellem den politiske dialog og den økonomiske bistand, mellem MEDA-programmet og den bistand der ydes som led i Det Europæiske Initiativ for Demokrati og Menneskerettigheder (EIDHR), samt mellem den nationale og den regionale dimension.

Meddelelsen er endnu et konkret tiltag med det formål at engagere partnerlande som Marokko i en løbende dialog om alle spørgsmål i forbindelse med menneskerettigheder og demokrati, og herunder også konkrete sager.

I denne forbindelse kan Kommissionen forsikre det ærede medlem at Kommissionen fortsætter med at prioritere en effektiv beskyttelse af menneskerettighederne i Vestsahara overordentligt højt.

(1) KOM(2003) 294 endelig udg.